ДГ „Вълчо Иванов” , с. Ставерци, общ . Долна Митрополия, обл. Плевен,

ул. „Бачо Киро”- 1, e-mail: cdg.staverci@abv.bg , тел.: 06550/2054; 0885334860

**УТВЪРДИЛ:**

**Директор:**

 **/Габриела Тодорова/**

**Приложение към Годишен план за учебната 2021/2022 година. Утвърден със Заповед**

**№ 149 /14.09.2021 г.**

**МОДЕЛ ЗА РАБОТА СЪС СЕМЕЙСТВАТА И ДЕЦАТА В ПЕРИОДА НА АДАПТАЦИЯ ОТ СЕМЕЙНАТА СРЕДА КЪМ ДЕТСКАТА ГРАДИНА**

Тръгването на детска градина е едно изключително събитие за малкото дете. Това е първият път, когато то напуска семейната среда и попада в нова, непозната за него материална, социална и природна среда. Подобни събития са част от живота на всяко дете – първоначално постъпване в детска градина, а по-късно – в училище.

За безболезнена адаптация към тези промени, изключително важна е предварителната подготовка на детето в семейството. Родителите в най-голяма степен могат да допринесат за бързата и безболезнена адаптация на детето им към детската градина, когато са убедени, че детето им ще премине успешно през този етап. Тази убеденост носи увереност и емоционално спокойствие както на тях, така и на детето. Доверието, което гласуват на детето, стимулирането му, позволява то да приеме детската градина, новите приятели, новите играчки и цялата среда като своя, в която може да се чувства свободно и сигурно.

Детската градина, от своя страна, като институция, по предназначение, изпълнява националните образователни политики. Цялостната дейност и всички практики са законово регламентирани, научно обосновани, професионално практикувани и институционално контролирани.

Детската градина е инициативен фактор във взаимодействието с родителите. Законът за предучилищното и училищно образование определя ролята на родителите. Те са участници в образователния процес. Сътрудничеството и взаимодействието между родителите и детската градина се осъществяват чрез Механизъм за взаимодействие, разработен от педагогическите специалисти в детската градина, и включва разнообразни средства – индивидуални консултации, родителски срещи, обучения, съвместни инициативи, както и разговори всеки път, когато конкретната ситуация или поведение на детето го прави необходимо. Родителите са длъжни да подпомагат и да участват в процеса на изграждане на навици и умения на детето, да се осведомяват за приобщаването /адаптацията/ му към детската градина и постигнатите резултати.

Ролята и задължението на детската градина е не само да отглежда, възпитава, обучава и социализира децата в подходяща образователна среда, но и да даде модели, които и родителите да усвояват и прилагат с оглед бързо постигане на целите на предучилищното образование и подготовката на детето за училище и за обществения живот.

Постъпването на детето в детската градина започва от тригодишна възраст и пребиваването му в нея продължава до постъпването му в първи клас.

В зависимост от възрастта при постъпване и индивидуалните особености на всяко дете, процесът на адаптиране протича по-бавно или по-бързо. На новопостъпващото дете се нарушава създадения динамичен стереотип / режим и навици при хранене, при сън, при игра, ползване на тоалетна/. Тук именно е огромната и решаваща роля на педагогическия и помощния персонал в детската градина в сътрудничество с родителите за по-бързата и безболезнена адаптация на новоприетите деца.

Раздялата с майката и бащата се преживява болезнено почти от всички деца. Те страдат и от това, че се намират в нова обстановка сред непознати хора. Практиката показва, че има деца, които се приспособяват веднага, а други – продължително време – от 2 до 4 месеца след постъпване в детската градина. Приспособяването на детето е и социален процес и в него играе роля и личния му опит, както и подготовката му в семейството.

Моделът за работа със семействата и децата в периода на адаптация от семейната среда към детската градина задължително включва краткосрочно присъствие на родителите в детската градина. Продължителността на присъствието на родителите, както и дейностите, в които могат да участват, се определят предварително на индивидуални срещи между учителите и родителите.

В ДГ „Вълчо Иванов“ се прилагат различни подходи и прийоми, като на първо място е индивидуалният подход към всяко дете и активни грижи за новопостъпилите, особено през периода на адаптацията.

ПРЕПОРЪКИ ЗА РОДИТЕЛИТЕ:

Още преди постъпването на детето в детската градина, трябва:

* Да направят предварително посещение в детската градина в следобедните часове – от 13.00 до 15.00 часа, за да се запознаят с цялостната материална база на детската градина, с образователната среда на групата, с дневната организация, която включва: утринна гимнастика, педагогически ситуации, подвижни игри и развлечения, разходки, закаляващи процедури, хранене, следобеден сън, допълнителни образователни дейности, празници, тържества и др. допълнителни форми за обучение.
* Два-три месеца предварително, в домашни условия, да се следва дневния режим и храненето в детската градина.
* Предварително да се започне подготовката на детето към изискванията на новата среда.
* Да се формират у детето положителни нагласи, настроения и представи за детската градина; да се говори за детската градина с радост и насърчаване, като за специално място за децата.
* От полза е, когато на детето е обяснено какво е това детска градина. А още по-добре е да му е показано нагледно.
* Раздялата в детската градина трябва да бъде кратка и насърчаваща детето.
* Родителите своевременно и ежедневно да се информират и консултират за адаптирането, постиженията и поведението на детето; да споделят своите впечатления с персонала.

ПРЕПОРЪКИ ЗА ДЕТЕТО:

* Може да посещава в началото /1-2 седмици/ само определени моменти от дневната организация за 1 час, постепенно времето да се увеличава и да включват нови моменти.
* Целодневният престой да е по-кратък за детето в период на адаптация.
* Да наблюдава предварително и за кратко игрите на другите деца в групата и на двора.
* Да може да дава сигнали за уриниране и дефекация и да е приучено да ползва тоалетна.
* Да има умения да държи и да се храни с лъжица.
* Да консумира разнообразно приготвена храна – в трикомпонентно обедно меню.
* Да не ползва биберон поради липса на необходимите хигиенни условия за биберон в детската градина.
* Да не ползва памперс.
* Да има опит за общуване и в непозната среда /в градинки, в паркове с деца и възрастни/.
* Да е дружелюбно към другите деца, да споделя играчки.
* Да прибира играчки на определените места в групата; да е запознато със занималнята, дворната площадка в детската градина, дори с персонала.
* Да обича да слуша музика, да изпълнява естествени движения на фона на музиката, да слуша приказки, да изпълнява указания на възрастните.
* Може да идва в групата със своя любима играчка.
* Детето има нужда от твърди граници и правила, за да се адаптира бързо. По този начин то се чувства сигурно и спокойно, че не е сбъркало, че не е допуснало грешка.
* Да наблюдава режимни моменти.
* Да се щади емоционалното му състояние.

В детството емоционалното съзнание се обогатява, усвояват се ускорено ключовите емоционални умения, формира се основата на емоционалната грамотност, динамизира се връзката между емоционалното развитие и емоционалната интелигентност като цяло и се очертава формиращата се индивидуалност на детето.

ПЕРСОНАЛЪТ В ДЕТСКАТА ГРАДИНА:

* Възприема детето като най-висша ценност.
* Подкрепя, насърчава, поощрява и стимулира детето в цялостната му дейност и поведение.
* Посреща и приема детето с положително настроение, вежливо, учтиво, като съсредоточава вниманието си главно към него, създава у детето усещане за сигурност и спокойствие.
* Запознава се с детето, запознава децата помежду им.
* Подготвя предварително средата в групата за игра и занимания по избор на децата.
* Определя лично пространство, надписано за всяко дете – места на масите за хранене и обучение, легло, гардероб, като запознава децата и родителите с тях.
* Запознава детето с обстановката и обяснява предназначението на отделните помещения, материали, пособия.
* Провежда организацията на учебния ден, като се съобразява с желанията на децата, потребностите им и осигурява разнообразие на дейности – образователни, възпитателни, почивка, игри и други основни и допълнителни форми на педагогическо взаимодействие.
* Подкрепя и подпомага всяко дете, когато изпитва затруднения или несигурност.
* За по-бърза адаптация на децата, при необходимост се допуска родител в групата за отделни моменти – прием, закуска, обяд, приспиване на детето.
* Не се допускат травми и наранявания, както от предмети, така и чрез агресивно поведение: хапане, удряне, блъскане, щипане и други физически форми на агресия между децата.
* Поддържа се спокойна и приятна атмосфера за децата от персонала, без напрежение.
* Използва се цялата налична материално-техническа база – аудио-визуална техника, играчки, учебни и познавателни книжки за интересно, забавно развиващо преживяване на детето в детската градина.
* Не се допуска грубост, тревоги, наказания, безразличие и безучастие при проблеми на децата.
* Децата не се оставят без надзор.
* На родителите се дава своевременно и ежедневна информация и консултиране за адаптиране, за постиженията и за поведението на детето.
* Персоналът няма роля на майка или на баба. Те са служебни лица, изпълняващи трудови задължения по длъжностна характеристика; спазват професионална етика и отговорности, произтичащи от длъжностите и съобразно със закона.

Всяка адаптация изисква време и ако за едно дете е достатъчна седмица, за друго може да е необходим месец и повече. Продължителността на адаптацията зависи и от характера на детето, семейната обстановка, здравословното състояние, методите и подходите, които учителите избират по своя преценка.

Активното участие на родителите в живота на децата им в детската градина е необходимо и важно не само в периода на адаптация на децата към новата среда, а и през целия период на посещаване на детската градина. Този процес на взаимодействие е полезен и за двете страни – учители и родители, обединени от общата цел – създаване на спокойна, привлекателна и позитивна среда за развитие на децата.

За родителите е изключително важно да познават добре учителите, на които поверяват децата си в продължение на четири години, за да им гласуват доверие и уважение; да са наясно с дневния режим и провежданите занимания; да споделят радостта от успехите и да търсят заедно решения на появили се трудности. Съпричастността на родителите им помага да научат повече за детското развитие, да сравняват своето дете с останалите, да създадат близки отношения с другите родители. Така се създава една родителска общност, заинтересована да подпомага работата на екипа.

Учителите могат да имат в лицето на родителите съюзници и съмишленици, на които да разчитат за осъществяването на общи проекти, за надграждане на личния им опит с интересни идеи. Доброто познаване на семейството позволява на учителите да подхождат индивидуално към всяко едно от децата, да си обясняват мотивите за поведението или емоционалното им състояние.

За тази цел екипът на ДГ „Вълчо Иванов“ е заложил на нови форми и практики за общуване и взаимодействие с родителите. Освен чрез срещите с родители, информационните табла, празници и развлечения, през настоящата учебна година педагогическият екип е изработил План за успешно сътрудничество и стимулиране на родителите за съвместна дейност с деца и учители и активно участие в живота на детската градина, който включва:

1. „Раз, два, три, с мен гимнастика прави.“ – един път в седмицата и в двете детски групи родител да се включва като асистент и помощник на учителя при провеждането на утринна гимнастика. Различните физически упражнения спомагат за укрепване на физическото и психичното здраве на децата. Утринната гимнастика е ефективно средство за преминаване от състояние на отпуснатост и пасивност след сън към активно и бодро състояние. Проведена с помощта на родителя, тя спомага и за ориентиране на децата във всекидневния им режим. Освен комплекси от общоразвиващи упражнения, могат да се включват и музикално-подвижни игри, както и подвижни игри с успокояващо въздействие.
2. „Еколози“ – два пъти в месеца, според сезона, съвместни дейности в двора на детската градина:
* Почистване на двора от отпадъци, сухи клони, сняг и др.
* Засаждане на дръвчета
* Засаждане на цветя
* Полагане на грижи за засадените растения – окопаване, поливане и т.н.
1. „Малки туристи“ – един път в месеца провеждане на поход до близка местност с участието на родителите.
2. „Работилничка за чудеса“ – изработване на различни модели и обекти от действителността със средствата на изобразителното изкуство и конструктивните технологии съвместно с родителите, според заложените теми в годишното разпределение на групите. Тази дейност ще активизира познавателния опит на децата, ще обогати зрително-образните им представи, ще се създадат условия за изява на творческите им заложби. Децата ще развиват грубата и фината си моторика, координацията око – ръка, компетентности и умения в областта на изкуството, а родителите ще са още по-стимулирани да участват в общи дейности и проекти в детската градина.

В края на учебната година резултатите от съвместните дейности с родителите ще бъдат анализирани, ще се направят изводи и ще бъдат набелязани стратегии за по-нататъшно развитие на дейността.